b'\n_START_ARTICLE_\nArchipelago j\xc5\xabra\n_START_PARAGRAPH_\nArchipelago j\xc5\xabra\xc2\xa0\xe2\x80\x93 Baltijos j\xc5\xabros dalis, esanti Suomijos teritoriniuose vandenyse tarp Botnijos ir Suomijos \xc4\xaflank\xc5\xb3. Archipelago j\xc5\xabroje daugiausiai sal\xc5\xb3, nors jos ir ma\xc5\xbeos bei paplitusios santykinai nedideliame plote. \xc5\xa0i j\xc5\xabra yra sekli: vidutinis gylis\xc2\xa0\xe2\x80\x93 23\xc2\xa0m, o daugelis kanal\xc5\xb3 laivams nepraplaukiami.\n_START_SECTION_\nGeologija\n_START_PARAGRAPH_\nArchipelago j\xc5\xabra sudaryta i\xc5\xa1 257 didesni\xc5\xb3 nei 1\xc2\xa0km\xc2\xb2 sal\xc5\xb3, o ma\xc5\xbeesni\xc5\xb3, ma\xc5\xbedaug 0,5 ha dyd\xc5\xbeio sal\xc5\xb3 yra apie 18 000. Ma\xc5\xbeiausi\xc5\xb3 sal\xc5\xb3, \xc4\xafskaitant negyvenamas uolas ir \xc5\xa1cherus, \xc4\x8dia yra apie 50 000. Archipelago j\xc5\xabra apytikriai dalijama \xc4\xaf i\xc5\xa1orin\xc4\x99 ir vidin\xc4\x99. I\xc5\xa1orinei b\xc5\xabdingos ma\xc5\xbeos negyvenamos salos. J\xc5\xabra i\xc5\xa1plitusi apytikriai trikampio teritorijoje, kurio kampuose yra Marianhaminos, \xc5\xaasikaupunkio ir Hanko miestai._NEWLINE_Salos i\xc5\xa1kilo po ledynme\xc4\x8dio. D\xc4\x97l tebevykstan\xc4\x8dio glacioizostazijos proceso atsiranda nauj\xc5\xb3 \xc5\xa1cher\xc5\xb3 ir sal\xc5\xb3, o jau esan\xc4\x8dios did\xc4\x97ja ar jungiasi su kitomis. Dabartinis kilimo greitis \xc4\x8dia\xc2\xa0\xe2\x80\x93 nuo 4 iki 10\xc2\xa0mm per metus. Kadangi salos daugiausiai sudarytos i\xc5\xa1 kieto tipo uolien\xc5\xb3, daugiausiai gneis\xc5\xb3 ir granit\xc5\xb3, erozija \xc4\x8dia vyksta \xc5\xbeenkliai l\xc4\x97\xc4\x8diau nei kilimas.'